Sur President,

Grazzi talli għal darb’oħra lqajtna fil-Parlament. Din hi opportunità unika fejn aħna t-tfal nistgħu nitkellmu mal-Membri Parlamentari li jattendu, u naqsmu magħkom l-ideat tagħna dwar kif nistgħu nagħmlu pajjiżna post isbaħ għal kulħadd. Din is-seduta tgħinna nieħdu sehem fil-proċess politiku. Aħna ma niġux hawn biex nilgħabu tal-Parlament imma għax irridu li verament tisimgħu dak li għandna x’ngħidulkom.

F’EkoSkola nitgħallmu kif inkunu ċittadini responsabbli, u għalhekk naħsbu li għandkom tagħtu każ tal-ideat tagħna. Matul dawn l-aħħar tlieta u għoxrin sena, EkoSkola ħadmet ħafna biex toffrilna okkażjonijiet sabiex insemmgħu leħinna. F’dawn is-snin, aħna ippreżentajna aktar minn 900 suġġeriment lil din il-Kamra.

Filwaqt li napprezzaw meta tfaħħruna tal-interess u l-ideat tagħna, ninnutaw li ħafna mill-proposti li għamilnilkom għadhom ma sarux jew iddumu wisq biex tqisuhom. Ħajjitna setgħet tkun ferm aħjar kieku l-ideat tagħna ġew implimentati aktar malajr.

Per eżempju: l-inizjattiva Żomm Tarmix biex jitnaqqas l-iskart tal-ikel hi inizjattiva tajba ħafna għax tippromwovi l-ġustizzja soċjali u s-sostenibbiltà. Iż-żewġ partiti qagħdtu targumentaw dwar min kien ħareġ bl-idea l-ewwel. Nixtiequ nfakkrukom li aħna konna issuġġerejna din l-inizjattiva tmien snin qabel! Dan juri kemm il-vuċijiet tagħna jistgħu joffru soluzzjonijiet kreattivi li l-adulti jew ma jindunawx bihom, jew jieħdu wisq żmien biex jagħrfu l-bżonn tagħhom.

Din is-sena għażilna li niffukaw fuq id-dokument Viżjoni Malta 2050. Għalkemm ma ħarġitx verżjoni addattata għat-tfal, aħna xorta ħassejna l-bżonn li niddiskutu dan id-dokument għax sa jkollu impatt fuq il-futur tagħna.

Bħala rappreżentanti tagħna nixtiqukom:

* Tifhmu li ħafna mill-affarijiet li qed tiddeċiedu għal Malta 2050 se jaffettwaw ħajjitna direttament, u għalhekk nixtiequ li nkunu parti mid-diskussjonijiet u l-għażliet importanti li qed tagħmlu.
* Tinvolvuna fil-ħolqien ta’ policies għax tagħrfu li aħna wkoll, minkejja l-eta' tagħna, għandna ideat innovattivi li jistgħu jgħinu lil kulħadd.
* Timplimentaw l-ideat tagħna aktar malajr sabiex il-bidliet għall-ħajja aħjar jistgħu jibdew minn issa.
* Meta toħorġu dokumenti importanti, aħsbu biex issiru verżjonijiet li nistgħu nifhmu aħna t-tfal, bħalma ġieli għamiltu, biex inkunu nistgħu nagħtu sehemna fil-konsultazzjoni.

Aħna ma nħarsux lejn partit jew ieħor. Aħna nieħdu ħsieb l-ġid komuni tagħna u ta’ dawk li ġejjin warajna. Il-Parlament għandu l-poter li jisma’ l-ideat tagħna u jwettaqhom biex jagħmel Malta sostenibbli għal min ġej warajna.

Fl-aħħar nett, grazzi talli tajtuna ċ-ċans li nippreżentaw din il-mozzjoni. Nixtiequ wkoll nitolbu l-permess sabiex inpoġġu fuq il-Mejda tal-Kamra ġabra tal-kontribut tagħna bħala parti mill-konsultazzjoni fuq Viżjoni Malta 2050. F’dan id-dokument hemm ukoll dikjarazzjoni dwar il-bijodiversità, it-tibdil fil-klima, u l-ambjent li ġbarna waqt summit li tellajna flimkien mal-Awtorità għall-Azzjoni fil-Klima. Aħna nistennew bil-ħerqa li naħdmu flimkien magħkom biex noħolqu ġejjieni aħjar għal kulħadd. Grazzi.